REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/70-23

3. april 2023. godine

B e o g r a d

Z A P I S N I K

OSME SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 31. MARTA 2023. GODINE

Sednica je počela u 12,13 časova.

Sednici je predsedavao mr Dejan Radenković, predsednik Odbora.

Pored predsedavajućeg, sednici su prisustvovali: dr Aleksandra Tomić, zamenik predsednika Odbora, Veroljub Arsić, dr Živan Bajić, Zoran Tomić, Tijana Davidovac, mr Ninoslav Erić, Dalibor Jekić, Zoran Sandić, Đorđe Stanković, Miodrag Gavrilović, Zoran Zečević i Nebojša Zelenović, članovi Odbora.

Sednici je prisustvovao Uglješa Marković (zamenik odsutnog člana Odbora Snežane Paunović).

Sednici nisu prisustvovali članovi Odbora: Pavle Grbović, Dragomir Karić i Života Starčević, niti njihovi zamenici.

Sednici su, na poziv predsednika, iz Ministarstva rudarstva i energetike prisustvovali: Jovana Joksimović, pomoćnik ministra za Sektor međunarodne saradnje i evropskih integracija, Dragiša Lazarević direktor Uprave za rezerve energenata, Milan Aleksić, pomoćnik ministra za elektroenergetiku, Ivan Janković, pomoćnik ministra za rudarstvo i geologiju, Milan Macura, pomoćnik ministra za energetsku efikasnost, Veljko Kovačević, posebni savetnik ministra, Veljko Stamenković, sekretar Ministarstva i Rade Mrdak, savetnik ministra za obnovljive izvore energije.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Informacije o radu Ministarstva rudarstva i energetike za period oktobar-decembar 2022. godine (10 broj 02-2135/22-2 od 14. februara 2023. godine).

Pre razmatranja tačaka utvrđenog dnevnog reda, Odbor je većinom glasova (12 "za" i 2 "nije glasalo") usvojio zapisnike Četvrte, Pete i Šeste sednice Odbora.

**Prva tačka: Razmatranje Informacije o radu Ministarstva rudarstva i energetike za period oktobar-decembar 2022. godine (10 broj 02-2135/22 od 14. februara 2023. godine)**

U uvodnim napomenama, Veljko Stamenković, sekretar Ministarstva rudarstva i energetike, istakao je da su rudarstvo i energetika kao i proizvodnja električne energije, osnovni faktori za upravljanje ekonomskim procesima u državi. U 2021. godini je došlo do poremećaja u radu energetskog sistema u delu proizvodnje uglja i proizvodnje električne energije. Glavni cilj je energetska nezavisnost po najnižoj ceni za građane i privredu. Zbog toga se radi na povećanju kapaciteta električne energije, na povećanju broja ruta i snabdevača energentima i sprovođenju energetske tranzicije radi očuvanja energetskog sistema i sigurnosti snabdevanja. Radi se na unapređenju zakonske regulative kako bi se omogućilo povećanje kapaciteta za proizvodnju električne energije iz obnovljivih izvora energije i njihovu održivu integraciju u elektroenergetski sistem uz očuvanje sigurnosnog snabdevanja. Radi se na realizaciji novog Bloka u Termoelektrani Kostolac B, na izgradnji gasne interkonekcije Srbija – Bugarska, na izgradnji Transbalkanskog koridora i na povećanju energetske efikasnosti subvencijama za građane, škole, bolnice, vrtiće i opštine. Radi se na edukaciji građana o značaju štednje električne energije kroz određene aktivnosti. U cilju jačanja i poboljšanja normativnog ambijenta koji utiče na standard građana doneta je Uredba o energetski ugroženom kupcu, izrađen Predlog uredbe o uslovima isporuke snabdevanja električnom energijom i Predlog uredbe o prirodnom gasu. Najznačajniji projekat je razvoj tržišta biomase u Republici Srbiji, čija je ukupna vrednost 26,7 miliona eura. Finansiraju se projekati energetske efikasnosti u javnim zgradama u opštinama u ukupnoj vrednosti višoj od 10 miliona evra. Energetska efikasnost u zgradama centralne vlasti obuhvata unapređenje energetske efikasnosti u 28 od 56 zgrada centralne vlasti. Veliki broj projekata u kojima učestvuje Ministrstvo, finansira se iz fondova Evropske unije. Usvojen je dokument za podršku energetici krajem 2022. godine, kao preduslov novčane pomoći u iznosu od 165 miliona evra kroz IPA 2023. Bitan projekat je rekonstrukcija Vlasinskih hidroelektrana, za koji su odobrena sredstva od 15 miliona evra. Za Zapadnu Srbiju je važan projekat Transbalkanski koridor Obrenovac – Bajina Bašta za koji je odobreno 90 miliona evra. U Izveštaju o radu Ministarstva detaljno je prikazan veliki broj projekata koji su u toku i koji su od velike važnosti za stvaranje uslova za dalji privredni razvoj i poboljšanje života građana Republike Srbije.

Milan Macura, pomoćnik ministra za energetsku efikasnost, istakao je značaj projekta koji se odnosi na energetsku efikasnost u opštinama u Srbiji od donacija Švajcarske Konfederacije u iznosu od 10,6 miliona franaka za realizaciju 14 objekata u 4 lokalne samouprave (Kruševac, Paraćin, Vrbas i Užice). Ministarstvo je pokrenulo program energetske sanacije javnih objekata u kojima je učestvovalo 38 jedinica lokalnih samouprava. Vrednost projekta je preko milijardu dinara, od čega je Ministarstvo preko Uprave za podsticanje energetske efikasnosti izdvojilo 687 miliona dinara, a učešće lokalnih samouprava je 436 miliona dinara. Od 38 objekata završeno je 10 u četvrtom kvartalu 2022. godine. U ovoj godini se planira završetak ostalih 28 objekata, od čega je planirano 16 osnovnih škola, 8 opštinskih zgrada, 5 domova kulture, 3 vrtića, 2 fakulteta, 1 centar za socijalni rad i 1 zatvoreni bazen u Obrenovcu. Uštede zahvaljujući energetskoj efikasnosti su preko 45%, u nekim delovima i 70%. U četvrtom kvartalu, sanirano je 3562 domaćinstva kroz nacionalni program u 151 jedinici lokalne samouprave.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

-koliko se povećala efikasnost realizacijom projekata i koliko je energetski miks pomogao kada je u pitanju ugalj i strategija smanjenja korišćenja uglja;

-na koji način realizacija projekata doprinosi da se ide u korak sa „Zelenom agendom“ kada je u pitanju energetska efikasnost;

-u kojoj je fazi izgradnja gasnog interkonektora sa Bugarskom;

-šta građani dobijaju kada EPS iz javnog preduzeća promeni oblik u akcionarsko društvo; da li će se zadržati sigurnost snabdevanja kada snabdevanje preuzmu privatna lica; da li će električna energija, kao i svaka roba, ići na tržište i tržište određivati cenu;

-da li će se formirati radna grupa za praćenje početka probnog rada kineske kompanije Ling Long u Zrenjaninu;

- čime se potkrepljuje činjenica da srpska privreda trpi ukoliko se uvedu sankcije Rusiji;

- šta će biti sa novcem koji je rebalansom budžeta predviđen za spas EPS-a;

- kakva je strategija što se tiče solarne energetike i solarnih panela;

- koji su dalji koraci kad su u pitanju obnovljivi izvori energije za domaćinstva i privredu;

- koliko smo novca potrošili na uvoz uglja u prethodne tri godine;

- da li će Ministarstvo pronaći krivce koji su oštetili državni budžet za više od 650 miliona eura;

- koje količine električne energije se mogu uštedeti ukoliko ste energetski efikasni;

- ako se izdaju energetske dozvole za instalacije koje su manje od jednog megavata, da li neko izlazi na teren i kako se proverava protok električne energije.

Ocenjeno je da izveštaj o radu, kao i projekti, teže ka unapređenju u sektoru energetike, jer je država uložila veliki novac i sredstva za projekte i proizvedena je veća količina električne energije. U oblasti energetske efikasnosti 22,9 više energije je proizvedeno u 2021. u odnosu na 2020. godinu. Država je potpisala projekate u vrednosti od 767 miliona evra iz ove oblasti.

Izneto je i mišljenje da država prodaje ono sa čime ne zna da upravlja i da najveću odgovornost snosi za energetski sektor. Država mora da napravi ambijent da bi privreda mogla da funkcioniše. Ukazano je na primedbe Sekretarijata Energetske zajednice u vezi zaštite životne sredine. Država je preuzela veliki teret što se tiče energenata da bi obezbedila snabdevanje energentima i ono što je Ustavom garantovano. Kada je reč o energetskoj efikasnosti od 45 % do 70 %, procenti se odnose na onaj račun koji svaki objekat za električnu energiju treba da plati. Treba da se vodi računa o energetskom sistemu kao sistemu koji je bitan za bezbednost ove zemlje. Navedeno je da je EPS prošle godine imao gubitak 630 miliona evra i da je izdvojeno 600 miliona dinara subvencija. Greške koje su načinjene u prethodnom periodu koštaju građane Srbije, do sada smo imali dva povećanja, a najavljeno je i treće za maj, a sva povećanja utiču na pad životnog standarda naših građana. Istaknuto je da najavljeno novo povećanje će izazvati nova poskupljenja i povećenje cena svih proizvoda i usluga. Od Sekretarijata Energetske zajednice smo čuli da postoje ozbiljni finansijski problemi u energetskom sektoru. Istaknuto je da je ugrožena stabilnost elektroenergetskog sektora izazvala veliki uvoz struje umesto da u trenutku kada imamo rekordnu cenu struje na tržištu da ostvarimo i rekordnu dobit mi smo imali ogroman gubitak.

Istaknuto je da cena struje u Srbiji je jedna od najnižih u Evropi i država se zalaže da tu cenu za građane održi kako ne bi uticala na životni standard. Do rasta cena dolazi i zbog uvezene inflacije, a zbog sukoba između Rusije i Ukrajine. Republika Srbija treba da obezbedi građanima da imaju stabilno snabdevanje električnom energijom i stabilno snabdevanje toplotnom energijom. U izveštaju Sekretarijata Energetske zajednice je navedeno da je Srbija uspela da obezbedi stabilno snabdevanje za stanovništvo. Za pohvalu je rad Ministarstva jer se stavlja akcenat na obnovljive izvore energije što je pozitivno ocenjeno od strane Energetske zajednice. Pored vetroparka u izgradnji je prvi solarni park u Srbiji. Podstiče se razvoj i preduzetnička inicijativa da građani Srbije počnu da se bave i proizvodnjom električne energije. U ovoj godini za energetsku efikasnost je opredeljeno 767 miliona evra. Država trenutno subvencioniše kupovinu električnih automobila sa 5000 evra. Ocenjeno je se se na taj način subvencinišu se oni koji imaju novca, umesto da se pokuša da se pređe granica energetskog siromaštva da ljudi koji nemaju novca dođu u poziciju da štede energiju i da manje plaćaju račune. Ocenjeno je da se ESCO model se pokazao kao dobar.

U odgovoru na pitanja, predstavnici Ministarstva su izneli da je ukupna vrednost projekata koji se trenutno realizuju i koji su u planu u oblasti energetske efikasnosti oko 920 miliona evra. Nakon realizacije ovih projekata godišnje će se ostvarivati uštede od oko 1000 gigavat časova. Potrošnja električene energije je u 2022. godini bila 5% manja u odnosu na potrošnju u 2021. godini. Ministarstvo će u aprilu objaviti prve javne pozive za stambene zajednice koje će moći da se prijave da energetski saniraju fasadnu izolaciju i time naprave ogromne uštede na potrošnji toplotne energije na principu javnog ESCO modela. U izveštajnom periodu oktobar-decembar potpisano je 100 ugovora za subvencije za solarne elektrane, realizovano je 42 projekta za male solarne kućne elektrane. Država subvencioniše 50 % za jedno domaćinstvo. Otplata jedne investicije je od 4 do 5 godina, a račun će biti za oko 60 % manji u svakom narednom mesecu što će doprineti poboljšanju strukture potrošnje električne energije. Trenutno se ulaže u škole i pokreću novi programi za javne objekte i uvode nove subvencije za solarne elektrane manjeg kapaciteta na svim javnim objektima poput vrtića, škola. U planu je i uvođenje subvencija za instalaciju solarnih elektrana u privredi kao i u domaćinstvima sa nekim nižim procentom subvencije. Ministarstvo će subvencijama pratiti i privredu i domaćinstva i javne objekte kako kroz ulaganja u zelenu energiju tako i u energetsku efikasnost, jer je dobra svaka mera koju država preduzima na polju da se poveća procenat izvora električne energije iz obnovljivih izvora.

U diskusiji su učestvovali narodni poslanici mr Dejan Radenković, dr Aleksandra Tomić, Zoran Zečević, Zoran Sandić, Miodrag Gavrilović, Dalibor Jekić, dr Zoran Tomić, Nebojša Zelenović, kao i Veljko Stamenković i Milan Macura.

Odbor je većinom glasova (6 "za", 2 "uzdržan“, 1 „nije glasalo“) prihvatio Informaciju o radu Ministarstva rudarstva i energetike za period oktobar-decembar 2022. godine.

Za izvestioca Odbora na sednici Narodne skupštine određen je mr Dejan Radenković, predsednik Odbora.

Sednica je zaključena u 13 časova i 37 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać mr Dejan Radenković